作者:無可
標題:小雪
內容:片片互玲瓏，飛揚玉漏終。乍微全滿地，漸密更無風。集物圓方別，連雲遠近同。作膏凝瘠土，呈瑞下深宮。氣射重衣透，花窺小隙通。飄秦增舊嶺，發漢攬長空。迥冒巢松鶴，孤鳴穴島蟲。過三知臘盡，盈尺賀年豐。委積休聞竹，稀疏漸見鴻。蓋沙資澶漫，灑海助沖融。草木潛加潤，山河更益雄。因知天地力，覆育有全功。